MEDDELELSE FRA KOMMISSIONEN TIL RÅDET OG EUROPA-PARLAMENTET

Teknisk justering af den finansielle ramme for 2015 på grundlag af udviklingen i BNI (Artikel 6 i Rådets forordning nr. 1311/2013 om fastlæggelse af den flerårige finansielle ramme for årene 2014-2020)

1. INDLEDNING

Rådets forordning nr. 1311/2013 om fastlæggelse af den flerårige finansielle ramme for årene 2014-2020[1] (i det følgende benævnt "FFR-forordningen") indeholder en tabel over den finansielle ramme for EU-28 for perioden 2014-2020 udtrykt i 2011-priser (tabel 1).

I henhold til artikel 6, stk. 1, i FFR-forordningen foretager Kommissionen forud for budgetproceduren for regnskabsåret n+1 hvert år en teknisk justering af den finansielle ramme på grundlag af udviklingen i EU's bruttonationalindkomst (BNI) og priserne og underretter budgetmyndighedens to parter om resultaterne. Med hensyn til priserne fastlægges udgiftslofterne i løbende priser ved brug af den faste deflator på 2 %, som er fastsat i artikel 6, stk. 2, i FFR-forordningen. Denne meddelelse omfatter de senest foreliggende økonomiske prognoser hvad angår udviklingen i BNI.

Kommissionen beregner samtidig den margen, der er til rådighed inden for loftet for egne indtægter, der er fastsat i overensstemmelse med afgørelse 2007/436/EF, Euratom, det absolutte beløb for margenen til uforudsete udgifter som omhandlet i artikel 13, den samlede margen for betalinger som omhandlet i artikel 5 og den samlede margin for forpligtelser som omhandlet i artikel 14 i FFR-forordningen. I henhold til artikel 3, stk. 1, i FFR-forordningen skal underloftet for markedsrelaterede udgifter og direkte betalinger under udgiftsområde 2 desuden justeres efter overførslerne mellem søjle I og udvikling af landdistrikterne i overensstemmelse med retsakten om oprettelse af disse overførsler.

Formålet med denne meddelelse er at forelægge budgetmyndigheden resultatet af de tekniske justeringer (EU-28) for regnskabsåret 2015 i henhold til artikel 6 i FFR-forordningen.

2. TILPASNING AF TABELLERNE OVER DEN FINANSIELLE RAMME (TABEL 1-2)

Tabel 1 viser den finansielle ramme for EU-28 i 2011-priser som omfattet af bilag I til FFR-forordningen.

Tabel 2 viser den finansielle ramme for EU-28 justeret for 2015 (dvs. i løbende priser). Den finansielle ramme udtrykt i procent af BNI er opdateret med de seneste økonomiske prognoser (forår 2014) og langsigtede fremskrivninger.

2.1. Det samlede tal for BNI

Ifølge de senest foreliggende prognoser udgør BNI for 2015 13 918 050 mio. EUR i løbende priser for EU-28.

2.2. Hovedresultaterne af den tekniske justering af den finansielle ramme for 2015

Det samlede loft for forpligtelsesbevillinger for 2015 (146 483 mio. EUR) svarer til 1,05 % af BNI.

Det tilsvarende samlede loft for betalingsbevillinger (141 901 mio. EUR) svarer til 1,02 % af BNI. Hvis de seneste økonomiske prognoser lægges til grund, er der en margen på 1,23 % under loftet for egne indtægter, som udgør 29 291 mio. EUR (0,21 % af BNI for EU-28).

2.3. Justering af underloftet for udgiftsområde 2

I henhold til artikel 3, stk. 1, i FFR-forordningen skal underloftet for udgiftsområde 2 på i alt 312 735 mio. EUR til markedsrelaterede udgifter og direkte betalinger i perioden fra 2014 til 2020 justeres efter overførslerne mellem søjle I og udvikling af landdistrikterne i overensstemmelse med retsakten om oprettelse af disse overførsler.

De beløb, der stilles til rådighed for Den Europæiske Landbrugsfond for Udvikling af Landdistrikterne (ELFUL), som fastsat i Kommissionens gennemførelsesforordning nr. 367/2014[2], består af følgende elementer (se nedenstående tabel):

1) Den frivillige justering, der er fastsat i Kommissionens gennemførelsesafgørelse 2013/146/EU i henhold til artikel 10b i forordning (EF) nr. 73/2009, og som tilføjes til den årlige fordeling af EU-støtte til udvikling af landdistrikterne i henhold til artikel 10c, stk. 2, i samme forordning. Kommissionens gennemførelsesafgørelse fastsætter dette beløb til 296,3 mio. EUR i Det Forenede Kongerige for regnskabsåret 2014.

2) De beløb, der skal overføres til ELFUL i henhold til artikel 136 og 136b i forordning (EF) nr. 73/2009 for Tyskland og Sverige på i alt 51,6 mio. euro pr. år for regnskabsåret 2014 og 2015 ("ikke-anvendte beløb").

3) De beløb, der skal overføres til ELFUL, jf. artikel 66, stk. 1, i forordning (EU) nr. 1307/2013. Grækenland vil overføre 4 mio. EUR årligt fra 2014 ("EL bomuld").

Dette første sæt overførsler mindsker den nettosaldo, der er til rådighed for udgifter under Den Europæiske Garantifond for Landbruget (EGFL), med 427,5 mio. EUR i 2014-2020, og FFR-underloftet for markedsrelaterede udgifter og direkte betalinger skal tilpasses fra 312 735 mio. EUR til 312 309 mio. EUR, som det fremgår af nedenstående tabel.

Desuden er der truffet beslutning om et andet sæt overførsler mellem søjle I og udvikling af landdistrikterne, som endnu ikke er afspejlet i Kommissionens relevante gennemførelsesforordning. Efter de meddelelser, der er indgivet af medlemsstaterne inden den 31. december 2013 om fleksibilitet mellem søjlerne i overensstemmelse med artikel 14 i forordning (EU) nr. 1307/2013, er den samlede overførsel af midler fra lofterne for direkte betaling til programmerne for udvikling af landdistrikterne for regnskabsårene 2015-2020 på 3 884,380 mio. EUR, mens den samlede overførsel af midler fra programmeringen af udviklingen af landdistrikterne for regnskabsårene 2015-2020 til lofterne for direkte betaling er på 2 988,507 mio. EUR.

Disse tal er imidlertid kun foreløbige. Denne anden justering af underloftet for udgiftsområde 2 kan først gennemføres i 2015 (i den tekniske justering for 2016), efter at ændringen af Kommissionens gennemførelsesforordning om fastsættelse af den nettosaldo, der er til rådighed for udgifter under EGFL, træder i kraft[3]. På det tidspunkt kan yderligere justeringer i forbindelse med fleksibiliteten mellem søjlerne tages i betragtning efter den anden meddelelsesfrist den 1. august 2014.

Ændringen af underloftet for udgiftsområde 2 i løbende priser skal omregnes til 2011-priser for at foretage en teknisk justering af FFR-tabellen i 2011-priser.

Til dette formål omregnes EGFL-nettosaldoen først til 2011-priser ved hjælp af den faste deflator på 2 %. Dette rundes derefter op for at få det justerede underloft for udgiftsområde 2, da FFR-lofterne kun er udtrykt i mio. EUR. Kun ved hjælp af denne oprunding kan det sikres, at FFR-underlofterne altid er højere end den nettosaldo, der er til rådighed for udgifter under EGFL. Den lille forskel udgør ikke en disponibel margen, men opstår udelukkende som følge af oprundingen, eftersom alle tal i FFR-tabellen skal være udtrykt i mio. EUR. For hvert årligt budget vil Kommissionen anvende de nøjagtige beløb for den nettosaldo, der er til rådighed for udgifter under EGFL, som det allerede var tilfældet for budgettet for 2014.

3. SAMLET MARGEN FOR BETALINGER

I henhold til artikel 5 i FFR-forordningen vil Kommissionen justere betalingsloftet for årene 2015-2020 opad med et beløb svarende til differencen mellem de gennemførte betalinger og FFR-betalingsloftet for året n-1. Enhver justering opad modregnes af en tilsvarende nedsættelse af betalingsloftet for året n-1.

Denne justering vil blive foretaget første gang i 2015 (i den tekniske justering for 2016).

4. SÆRLIGE INSTRUMENTER

Der findes en række instrumenter uden for de udgiftslofter, der er aftalt i den finansielle ramme for 2014-2020. Disse instrumenter skal give mulighed for at reagere hurtigt på ekstraordinære eller uforudsete begivenheder og sikre en vis fleksibilitet ud over de aftalte udgiftslofter inden for bestemte grænser:

4.1. Nødhjælpsreserven

I henhold til artikel 9 i FFR-forordningen kan nødhjælpsreserven mobiliseres med op til et maksimumsbeløb på 280 mio. EUR pr. år i 2011-priser eller 303 mio. EUR i 2015 i løbende priser (2 209 mio. EUR for hele perioden i løbende priser). De uudnyttede beløb for det foregående år kan fremføres.

4.2. Den Europæiske Unions Solidaritetsfond

I henhold til artikel 10 i FFR-forordningen kan Den Europæiske Unions Solidaritetsfond mobiliseres med op til et maksimumsbeløb på 500 mio. EUR pr. år i 2011-priser eller 541 mio. EUR i 2015 i løbende priser (3 945 mio. EUR for hele perioden i løbende priser). De uudnyttede beløb for det foregående år kan fremføres.

4.3. Fleksibilitetsinstrumentet

I henhold til artikel 11 i FFR-forordningen kan fleksibilitetsinstrumentet mobiliseres med op til et maksimumsbeløb på 471 mio. EUR pr. år i 2011-priser eller 510 mio. EUR i 2015 i løbende priser (3 716 mio. EUR for hele perioden i løbende priser). De uudnyttede beløb for de foregående tre år kan fremføres.

4.4. Den Europæiske Fond for Tilpasning til Globaliseringen

I henhold til artikel 12 i FFR-forordningen kan Den Europæiske Fond for Tilpasning til Globaliseringen mobiliseres med op til et maksimumsbeløb på 150 mio. EUR pr. år i 2011-priser eller 162 mio. EUR i 2015 i løbende priser (1 183 mio. EUR for hele perioden i løbende priser).

4.5. Margen til uforudsete udgifter

I henhold til artikel 13 i FFR-forordningen skal der fastsættes en margen til uforudsete udgifter på op til 0,03 % af Unionens bruttonationalindkomst ud over lofterne for den flerårige finansielle ramme for perioden 2014‑2020.

Det absolutte beløb for margenen til uforudsete udfordringer for året 2015 er 4 175,4 mio. EUR.

4.6. Den samlede margen for forpligtelser til vækst og beskæftigelse, navnlig ungdomsbeskæftigelse

I henhold til artikel 14 i FFR-forordningen skal disponible margener under FFR-lofterne for forpligtelsesbevillinger for årene 2014-2017 udgøre en samlet FFR-margen for forpligtelser, der stilles til rådighed ud over de i bilaget til FFR-forordningen fastsatte lofter for årene 2016-2020 til politiske mål vedrørende vækst og beskæftigelse, navnlig ungdomsbeskæftigelse. Kommissionen beregner det beløb, der er til rådighed.

Den samlede FFR-margen for forpligtelser vil blive beregnet for første gang i 2015 (i den tekniske justering for 2016).

[1] EUT L 347 af 20.12.2013, s. 884.

[2] Kommissionens gennemførelsesforordning (EU) nr. 367/2014 af 10. april 2014 om fastsættelse af den nettosaldo, der er til rådighed for udgifter under EGFL (EUT L 108 af 11.4.2014, s. 13).

[3] Kommissionens delegerede forordning (EU) nr. xxx/xxxx af 13. maj 2014 om ændring af bilag VIII og VIIIc til Rådets forordning (EF) nr. 73/2009, bilag I til Europa-Parlamentets og Rådets forordning (EU) nr. 1305/2013 og bilag II, III og VI til Europa-Parlamentets og Rådets forordning (EU) nr. 1307/2013 (C(2014)3006) blev sendt til Europa-Parlamentet og Rådet. Begge institutioner har en kontrolperiode på mindst 2 måneder til at gøre indsigelse. Først efter den angivne kontrolperiode kan Kommissionen vedtage en ændring af Kommissionens gennemførelsesforordning om fastsættelse af den nettosaldo, der er til rådighed for udgifter under EGFL. Den fleksibilitet mellem søjlerne, der blev anmeldt den 31. december 2013, er allerede taget i betragtning i budgetforslaget for 2015.